

Na osnovu člana 64 Zakona o privrednim društvima ("Službeni list RCG", broj 6/02 i "Službeni list CG", br. 17/07, 80/08, 40/10, 36/11 i 40/11), člana 38 stav 1 tačka 14 Zаkоnа о lоkаlnој sаmоuprаvi („Službeni list CG“, br. 2/18 i 34/19) i člаnа 54 stav 1 tačka 17 Stаtutа Glavnog grada („Službeni list CG – Opštinski propisi“, broj 8/19), Skupština Glavnog grada - Podgorice, na sjednici održanoj \_\_\_\_ 2019. godine, donijela je

**ODLUKU**

**o izmjenama i dopunama Odluke o osnivanju Društva sa ograničenom odgovornošću "Regionalni park Komovi za teritoriju Glavnog grada’’ Podgorica**

**Član 1**

U Odluci o osnivanju Društva sa ograničenom odgovornošću "Regionalni park Komovi za teritoriju Glavnog grada’’ ("Službeni list CG - Opštinski propisi", broj 24/16), u naslovu riječi: "Regionalni park Komovi za teritoriju Glavnog grada’’ zamjenjuju se riječima: ”Agencija za upravljanje zaštićenim područjima Glavnog grada”.

**Član 2**

U članu 1 stav 1 riječi: ”Regionalni park Komovi za teritoriju Glavnog grada’’ zamjenjuju se riječima: ”Agencija za upravljanje zaštićenim područjima Glavnog grada”.

.

**Član 3**

Član 4 mijenja se i glasi:

‘’Naziv društva je Društvo sa ograničenom odgovornošću ”Agencija za upravljanje zaštićenim područjima Glavnog grada’’ Podgorica.

Skraćeni naziv Društva je "Agencija za upravljanje zaštićenim područjima Podgorice" d.o.o.

**Član 4**

Član 6 mijenja se i glasi:

‘’Društvo obavlja poslove:

91.04 – Djelatnost botaničkih i zooloških vrtova i nacionalnih parkova

* Djelatnost nacionalnih parkova (prirodnih rezervata), uključujući zaštitu divljači.

Društvo ima prava i obaveze da:

* donosi godišnje programe upravljanja i akta o unutrašnjem redu i službi zaštite;
* obezbijedi službu zaštite;
* donosi finansijske planove zaštite i razvoja područja;
* donosi godišnje planove razvoja i obuke kadrova”;
* obezbjeđuje sprovođenje mjera zaštite prirode u skladu sa ciljevima zaštite, zonama i režimima zaštite;
* čuva, unaprjeđuje i promoviše zaštićena područja i/ili područja ekološke mreže;
* obilježava zaštićena područja i/ili područja ekološke mreže;
* osigurava nesmetano odvijanje prirodnih procesa i održivog korišćenja zaštićenih područja i/ili područja ekološke mreže;
* prati stanje u zaštićenim područjima i/ili područjima ekološke mreže i dostavlja podatke organu uprave;
* dostavlja godišnje izvještaje organu lokalne uprave o realizaciji plana upravljanja zaštićenim područjima i područjima ekološke mreže, odnosno godišnjih programa upravljanja, sprovedenim mjerama i finansijskim sredstvima utrošenim za sprovođenje mjera;
* obavlja i druge poslove utvrđene zakonom i aktom o osnivanju.

Djelatnosti iz stava 1 ovog člana su djelatnosti od javnog interesa.’’

**Član 5**

Poslije člana 6 dodaje se novi član koji glasi:

”**Član 6a**

Pored djelatnosti iz člana 6 ove odluke Društvo obavlja i djelatnosti koje nijesu djelatnosti od javnog interesa, a koje se utvrđuju Statutom.

Za djelatnosti iz stava 1 ovog člana, Društvo je obavezno voditi posebnu knjigovodstvenu evidenciju.”

**Član 6**

U članu 10 stav 1 poslije alineje 1 dodaju se dvije nove alineje koje glase:

 „-daje saglasnost na statusne promjene,

 -imenuje i razrješava članove Savjeta,’’.

Stav 1 alineja 9 briše se.

**Član 7**

Član 11 mijenja se i glasi:

„Organi Društva su Savjet i izvršni direktor.

Savjet ima predsjednika.

Predsjednika Savjeta biraju članovi iz svog sastava.

Izvršnog direktora imenuje Osnivač na osnovu javnog oglašavanja.

Postupak javnog oglašavanja za imenovanje izvršnog direktora, u ime Osnivača, sprovodi Savjet.’’

**Član 8**

Poslije člana 11 dodaju se dva nova člana koji glase:

**“Član 11a**

Savjet je organ upravljanja Društvom.

Članovi Savjeta vrše svoju funkciju u interesu Društva i postupaju sa pažnjom dobrog privrednika.

Savjet se sastoji od pet članova, od kojih su četiri predstavnici Osnivača, a jedan predstavnik zaposlenih u Društvu.

Savjet punovažno zasijeda i donosi odluke većinom ukupnog broja članova Savjeta.

Članovi Savjeta imenuju se na period od četiri godine uz mogućnost ponovnog imenovanja.

Članovima Savjeta pripada naknada za rad.

Iznos naknade iz stava 6 ovog člana utvrđuje Savjet posebnom odlukom.

**Član 11b**

Savjet u funkciji upravljanja vrši sve obaveze u skladu sa zakonom, a naročito:

* donosi Statut i druga akta Društva u skladu sa zakonom,
* utvrđuje poslovnu politiku Društva i donosi akta za njeno izvršavanje,
* usvaja godišnji program rada Društva,
* usvaja planove i programe iz oblasti za koje je Društvo osnovano,
* usvaja godišnji finansijski iskaz i izvještaj o radu Društva,
* predlaže Osnivaču smanjenje i povećanje osnovnog kapitala,
* predlaže Osnivaču raspodjelu dobiti i pokriće gubitaka,
* utvrđuje cjenovnik usluga i
* vrši druge poslove utvrđene zakonom, ovom odlukom i Statutom.’’
* vrši druge poslove utvrđene zakonom, ovom odlukom i Statutom.’’

**Član 9**

Član 13 mijenja se i glasi:

‘’Izvršni direktor:

* organizuje i vodi poslovanje Društva,
* zastupa i predstavlja Društvo,
* predlaže akte koje donosi Savjet i odgovoran je za sprovođenje odluka i drugih akata Savjeta,
* odlučuje o pravima, obavezama i odgovornostima zaposlenih u skladu sa zakonom,
* odgovara za zakonitost rada Društva, i
* odlučuje o drugim pitanjima vezanim za tekući rad i poslovanje Društva, u skladu sa ovom odlukom, Statutom i drugim propisima.’’

**Član 10**

Savjet Regionalnog parka ‘’Komovi’’ za teritoriju Glavnog grada Podgorica koji je izabran na sjednici Skupštine Glavnog grada od 28.11.2019. godine vršiće poslove i ima prava i obaveze Savjeta iz člana 8 ove odluke do izbora Savjeta Društva u skladu sa ovom odlukom.

**Član 11**

Do imenovanja izvršnog direktora Društva, sve radnje pred Centralnim registrom privrednih subjekata i druge radnje neophodne za rad Društva obavljaće Dragutin Đeković, v.d. pomoćnika sekretara za održivi razvoj, Sekretarijat za planiranje prostora i održivi razvoj.

**Član 12**

Ova odluka stupa na snagu danom objavljivanja u "Službenom listu Crne Gore - Opštinski propisi".

Broj: 01-030/19-

Podgorica, \_\_\_\_\_\_2019. Godine

Skupština Glavnog grada - Podgorice

Predsjednik skupštine,

Dr Đorđe Suhih

**Obrazloženje**

**Pravni osnov**

Pravni osnov za donošenje Odluke o izmjenama i dopunama Odluke o osnivanju Društva sa ograničenom odgovornošću ''Agencija za upravljanje zaštićenim područjima Glavnog grada Podgorice'', sadržan je u članu 15 Odluke o proglašenju Regionalnog parka ''Komovi'' za teritoriju Glavnog grada Podgorica (''Sl.list CG – opštinski propisi'', broj 6/15 i 18/19), kojim je propisano da će Skupština Glavnog grada Podgorica u roku od šest mjeseci od dana stupanja na snagu ove Odluke, donijeti akt o osnivanju privrednog društva.

Članom 54 stav 1 tačka 2 i 10 Stаtutа Glavnog grada propisano je da Skupština donosi propise i druge opšte akte, odnosno planove i programe i iz oblasti zaštite životne sredine.

**Razlozi za donošenje odluke**

Područje planinskog masiva Komovi, koji se nalazi na teritoriji Glavnog grada Podgorice, je Odlukom Skupštine Glavnog grada broj 02-030/15-225 od 17. februara 2015. godine proglašeno Regionalnim parkom. Navedenom Odlukom, definisano je da se za upravljača Regionalnog parka određuje Glavni grad Podgorica – Sekretarijat za planiranje i uređenje prostora i zaštitu životne sredine, do donošenja akta o osnivanju privrednog društva. Takođe je određeno da će Skupština Glavnog grada donijeti Odluku o osnivanju privrednog društva. Skupština Glavnog grada je na sjednici održanoj 16 i 17. maja 2016. godine donijela Odluku o osnivanju Društva sa ograničenom odgovornošću ''Regionalni park Komovi za teritoriju Glavnog grada'' Podgorica.

Kako je Odluka o proglašenju Regionalnog parka ''Komovi'' za teritoriju Glavnog grada Podgorica, pretrpjela već dvije izmjene, to je bilo neophodno Odluku o osnivanju Društva, upodobiti navedenim izmjenama.

Stoga se predlaže Skupštini Glavnog grada Podgorice, da donese Odluku o izmjenama i dopunama odluke o osnivanju Društva sa ograničenom odgovornošću ''Regionalni park Komovi za teritoriju Glavnog grada'' Podgorica.

   